Duisende sê 'nee' vir Netflix, Showmax-lisensies | Maroela Media
Duisende sê 'nee' vir Netflix, Showmax-lisensies
Meer as 16 000 persone het reeds 'n petisie onderteken wat die Demokratiese Alliansie in Desember 2020 begin het om die regering se planne teen te staan om lisensiëringsgeld te vra vir aanlyn stroomdienste soos Netflix, Showmax en ander.
Zakhele Mbhele, die DA se skaduminister van kommunikasie en digitale tegnologie, het gesê dié besware sal nou voor die sperdatum van 15 Februarie by Nomvuyiso Batyi, die waarnemende direkteur-generaal van die departement van kommunikasie en digitale tegnologie, ingedien word.
"Die DA staan saam met die duisende Suid-Afrikaners wat die departement se plan verwerp om TV-lisensiëringsgeld te vra vir aanlyn platforms in sy konsepdokument oor oudio- en oudiovisuele inhoud," het Mbhele gesê.
"Dit is buitensporig dat Suid-Afrikaners geld moet betaal vir 'uitsaaidienste' – of hulle dit nou op 'n televisie, 'n rekenaar of 'n tabletrekenaar kyk. Die enigste rede waarom die ANC die wet wil wysig om ander toestelle as 'n televisiestel in te sluit, is om 'n geheime reddingsboei vir die SAUK te bewerkstellig. Dit kan nie goedgekeur word nie. Die ANC is alleen verantwoordelik vir die stand van die openbare uitsaaier deur hul politieke kaping en inmenging met sy bedrywighede."
Mbhele sê die SAUK speel wel 'n belangrike rol as openbare uitsaaier, maar die instansies moet kreatiewe maniere vind om selfonderhoudend te wees sonder dat Suid-Afrikaners nog geld moet betaal.
"Die DA is verheug dat Suid-Afrikaners hul stemme laat hoor. Lede van die publiek wat dit nog nie gedoen het nie, kan nog voor Maandag hul kommentaar en besware indien deur 'n e-pos aan die waarnemende direkteur-generaal te stuur by [email protected].
Deel van: SA-nuus, Tegnologie, Televisie
Kaapse pikkewyne kry nuwe neste
Die minderheid moet die meerderheid se belastinglaste dra.Daar is geen manier dat die meerderheid al hierdie lisensies pligsgetrou gaan betaal nie en ons regering weet dit.
Die anc is desperaat. Hulle sal doodeenvoudig die wet wysig en sodoende hulle geld bekom.
En dis hoekom ek selfs gaan ophou om SABC lisensiegeld te betaal. Het klaar sommer DSTV, Netflix, Showmax ook gekanselleer. My siel is nie te koop nie.
Gaan voor met julle skelmgheid cANCer ons sal net soo E tol nie betaal nie
Neeee. ..ons betaal genoeg van ons hard verdien de geld om die sogenaamde "have nots" te onderhou. ..